Australian Open 2022
Australian Open 2022 var en tennisturnering, der blev spillet udendørs på hardcourt-baner. Det var den 110. udgave af Australian Open og den første Grand Slam-turnering i 2022. Kampene i hovedturneringen blev afviklet i Melbourne Park i Melbourne, Victoria, Australien i perioden 17. - 30. januar 2022, mens kvalifikationen afvikledes samme sted i ugen inden hovedturneringen.

Herresinglemesterskabet blev vundet af Rafael Nadal, som i finalen besejrede Daniil Medvedev med 2-6, 6-7(5), 6-4, 6-4, 7-5 på fem timer og 24 minutter, og som dermed blev den første spiller i historien med 21 grand slam-titler i herresingle – indtil da havde han delt rekorden på 20 grand slam-titler med Roger Federer og Novak Djokovic. Det var Nadals anden triumf i Melbourne efter at han i 2009 vandt titlen for første gang, og han blev samtidig den anden spiller i tennissportens åbne æra efter Djokovic (og den blot fjerde spiller i hele tennishistorien) med mindst to titler i herresingle ved alle fire grand slam-turneringer. Det var blot fjerde gang i spanierens karriere, at han vendte 0-2 i sæt til 3-2, og det var senest sket næsten 15 år tidligere mod Mikhail Juzjnyj i fjerde runde ved Wimbledon i 2007. Og det var første gang i den åbne æra, at en spiller vandt Austarlian Open-finalen i herresingle efter at have været bagud med 0-2 i sæt. Det skete senest i 1965, hvor Roy Emerson besejrede Fred Stolle.

I damesingleturneringen sejrede Ashleigh Barty, som i finalen besejrede Danielle Collins med 6-3, 7-6(2), og som dermed vandt sin første Australian Open-titel og sin tredje grand slam-titel i damesingle. Barty blev dermed den første australske vinder af titlen siden Chris O'Neil i 1978 og den første australier i Australian Open-finalen i damesingle siden Wendy Turnbull i 1980. Og hun vandt turneringen uden sættab som den første siden Serena Williams i 2017.

Herredoubletitlen gik til Thanasi Kokkinakis og Nick Kyrgios, som i finalen besejrede Matthew Ebden og Max Purcell med 7-5, 6-4 på en time og 35 minutter. Hverken Kokkinakis eller Kyrgios, der deltog i mesterskabet på et wildcard, havde tidligere været i en grand slam-finale og vandt altså begge deres første grand slam-titel. Kokkinakis og Kyrgios blev det første rent australske par, der vandt Australian Open-titlen i herredouble, siden Todd Woodbridge og Mark Woodforde vandt titlen i 1997. Og det var første gang siden 1980, at herredoublefinalen i Australian Open var et opgør mellem to par fra værtslandet. Og de blev det første wildcard-par, der vandt en grand slam-titel i herredouble, siden Jonathan Marray og Frederik Løchte Nielsen vandt Wimbledon-mesterskabet i herredouble 2012.

Damedoublemesterskabet blev vundet af det topseedede par, Barbora Krejčíková og Kateřina Siniaková, som i en to timer og 42 minutter lang finale vandt med 6-7(3), 6-4, 6-4 over useedede Anna Danilina og Beatriz Haddad Maia, og som dermed vandt Australian Open-mesterskabet i damedouble for første gang efter at de året forinden havde tabt i finalen til Elise Mertens og Aryna Sabalenka. Krejčíková og Siniaková vandt dermed deres fjerde grand slam-titel i damedouble, da de tidligere havde sikret sig French Open-titlen i 2018 og 2021 samt Wimbledon-mesterskabet i 2018. Det var den ottende grand slam-titel i Barbora_Krejčíkovás karriere, idet hun også allerede havde vundet én grand slam-titel i damesingle, French Open i 2021) og tre mixed double-titler. Krejčíková og Siniaková var det første rent tjekkiske par, der vandt Australian Open-titlen i damedouble, siden Jana Novotná og Helena Suková vandt turneringen i 1990.

Endelig blev mixed double-titlen vundet af Kristina Mladenovic og Ivan Dodig, der var seedet som nr. 5, og som i finalen vandt med 6-3, 6-4 over Jaimee Fourlis og Jason Kubler, der havde modtaget et wildcard til turneringen af Tennis Australia. Mladenovic og Dodig spillede deres første turnering som makkere. Det var anden gang, at Kristina Mladenovic vandt Australian Open-mesterskabet i mixed double, eftersom hun tidligere havde vundet titlen i 2014 sammen med Daniel Nestor. Det var hendes tredje grand slam-titel i mixed double og hendes ottende grand slam-titel i alt i karrieren, da hun inden da også havde vundet fem titler i damedouble. Ivan Dodig vandt sin fjerde grand slam-titel i mixed double i karrieren, men det var første gang, at han triumferede i Melbourne. Det var samtidig hans sjette grand slam-titel i alt, da han havde to herredouble-titler fra tidligere, herunder Australian Open-titlen fra 2021 med Filip Polášek som makker.

Præmier 

Den samlede præmiesum for Australian Open 2022 androg A$ 75.000.000, hvilket var en stigning på 4,9 % i forhold til året før, og præmierne i mesterskabsrækkerne fordelte sig som vist nedenfor.

Der var endvidere afsat A$ ?.???.??? til pengepræmier i rækkerne for kørestolstennis og til per diem-udbetalinger.

Resultater 
Resultaterne fra ottendedelsfinalerne og frem i singlerækkerne og fra kvartfinalerne og frem i doublerækkerne vises nedenfor. For komplette resultater henvises til de uddybende artikler.

Herresingle

Damesingle

Herredouble

Damedouble

Mixed double

Juniorer 

Finalerne i juniorrækkerne fik følgende resultater.

Kørestolstennis 

Finalerne i rækkerne for kørestolstennis fik følgende resultater.

Eksterne henvisninger 

 Australian Open

Noter 

 
WTA Tour 2022
ATP Tour 2022